Bal aan die rol vir Zuma om te waaiPres. Jacob Zuma (Foto: GCIS) Die ANC sal om 14:00 Dinsdag ŉ aankondiging maak oor pres. Jacob Zuma se toekoms. Die mediakonferensie sou aanvanklik om 12:00 plaasgevind het, maar is uitgestel sodat die ANC se nasionale uitvoerende komitee (NUK) genoeg tyd het om verslag te lewer aan partystrukture na aanleiding van Maandag se spesiale vergadering wat tot in die vroeë oggendure geduur het. LP’s het intussen bevestig dat alle portefeuljekomitee-vergaderings vir Woensdagoggend uitgestel is vir ŉ belangrike vergadering. Daar sal na verwagting ŉ dringende vergadering van die ANC-koukus plaasvind. Daar is glo ook vroeër die oggend ŉ vergadering met die politieke partye se hoofswepe geskeduleer. Ná afloop van die NUK se vergadering is berig dat Zuma 48 uur gegee is om te bedank of deur die party herroep te word. Volgens berigte wou Zuma nog ŉ kennistydperk van drie maande uitdien. Cyril Ramaphosa, president van die ANC, en Ace Magashule, sekretaris-generaal van die ANC, het die vergadering kort ná 22:30 verlaat om aan Zuma die uitslag van die vergadering oor te dra. Hulle is kort voor middernag by Zuma se ampswoning weg waarna hulle na die St. George-hotel teruggekeer het en die vergadering tot omtrent 03:00 geduur het. Intussen is Magashule en Jessie Duarte, adjunk-sekretaris-generaal van die ANC, Dinsdagoggend by Zuma se ampswoning in Pretoria gesien waar hulle glo ŉ brief oor sy herroeping gaan aflewer het. Indien Zuma weier om te bedank, moet hy deur middel van ŉ mosie van wantroue of ŉ staat van beskuldiging verwyder word. Theo Venter, ŉ politieke ontleder van die Noordwes-Universiteit se sakeskool in Potchefstroom, het vroeër aan Maroela Media gesê dit is ŉ baie onwaarskynlike scenario, bloot omdat dit beheer van die situasie uit die ANC se hande sal neem. “Die ANC sal dan weinig ander keuse hê as om na die parlement te gaan waar ŉ staat van beskuldiging teen Zuma ingestel sal word. “Die regerende party sal van die opposisiepartye se hulp gebruik moet maak om die president te verwyder. Zuma sal dan soos Simson van ouds die pilare om homself intrek; die politieke koste vir die ANC is te hoog en die opposisie sal te veel by só ŉ scenario baat vir hulle om dit toe te laat. Dit is teoreties en tegnies moontlik, maar polities hoogs onwaarskynlik, want dan verlaat Zuma sy amp regtig deur die agterdeur.” Die EFF het Baleka Mbete, speaker van die parlement, intussen tot 13:00 vandag tyd gegee om die mosie van wantroue in Zuma na dié week te vervroeg. Die EFF het gesê hy sal die hof nader indien dit nie gebeur nie. Die mosie is tans vir 22 Februarie geskeduleer.